===Hindi=== 
 दोहरा ॥ 
 रूम सहिर के साह की सुता जलीखा नाम ॥ किधौ काम की कामनी किधौ आप ही काम ॥१॥ 
 अति जोबन ता कै दिपै सभ अंगन के साथ ॥ दिन आसिक दिनपति रहै निसु आसिक निसनाथ ॥२॥ 
 सहसानन सोभा भनै लिखत सहस भुज जाहि ॥ तदिप जलीखा की प्रभा बरनि न आवत ताहि ॥३॥ 

 चौपई ॥ 
 मिसर साह को पूत भणिजै ॥ यूसफ खां तिह नाम कहिजै ॥  
 जो अबला तिह नैकु निहारै ॥ चट दै लाज बसत्र कौ फारै ॥४॥ 

 दोहरा ॥ 
 ता के तन मै अति प्रभा आपि करी करतार ॥ 
 पैग्मबर अमबर तिसै कहत सु बुधि बिचारि ॥५॥ 

 चौपई ॥ 
 ता के भ्रात सकल रिसि धारै ॥ हम क्यो हूं यूसफ कौ मारै ॥ हमरो रूप करियो घट करता ॥ या को रूप दुखन को हरता ॥६॥ 
 ता को लै अखेट कहि गए ॥ बहु बिधि म्रिगन संघारत भए ॥ अधिक प्यास जब ताहि सतायो ॥ एक कूप भ्रातान तकायो ॥७॥ 
 तह हम जाइ पानि सभ पीयै ॥ सोक निवारि सुखी ह्वै जीयै ॥ यूसफ बात न पावत भयो ॥ जह वह कूप हुतो तह गयो ॥८॥ 
 चलि बन मै जब कूप निहारियो ॥ गहि भइयन ता मै तिह डारियो ॥ घर यौ आनि संदेसो दयो ॥ यूसफ आजु सिंघ भखि लयो ॥९॥ 
 खोजि सकल यूसफ को हारे ॥ असुख भए सुख सभै बिसारे ॥ तहा एक सौदागर आयो ॥ कूप बिखै ते ता कह पायो ॥१०॥ 
 ता कह संग अपुने करि लयो ॥ बेचन साह रूम के गयो ॥ अधिक मोल कोऊ नहि लेवै ॥ ग्रिह को काढि सकल धनु देवै ॥११॥ 

 दोहरा ॥ 
 जबै जलीखा यूसफहि रूप बिलोक्यो जाइ ॥  
 बसु असु दै ता को तुरत लियो सु मोल बनाइ ॥१२॥ 

 चौपई ॥ 
 मुख माग्यो ता को धनु दियो ॥ यूसफ मोल अमोलक लियो ॥ भाति भाति सेती तिह पारियो ॥ बडो भयो इह भाति उचारियो ॥१३॥ 
 चित्रसाल ता कौ लै गई ॥ नाना चित्र दिखावत भई ॥ अधिक यूसफहि जबै रिझायो ॥ तब ता सो यौ बचन सुनायो ॥१४॥ 
 हम तुम आजु करै रति दोऊ ॥ है न इहा ठाढो जन कोऊ ॥ कवन लखे का सो कोऊ कहि है ॥ ह्या को आनि रमत हम गहि है ॥१५॥ 

 दोहरा ॥ 
 मै तरुनी तुम हूं तरुन दुहूंअन रूप अपार ॥  
 संक त्यागि रति कीजियै कत जकि रहे कुमार ॥१६॥ 

 चौपई ॥ 
 तै जु कहत नहि कोऊ निहारै ॥ आंधर ज्यो तै बचन उचारै ॥ साखी सात संग के लहि है ॥ अब ही जाइ धरम तन कहि है ॥१७॥ 

 अड़िल ॥ 
 धरमराइ की सभा जबै दोऊ जाइ है ॥ कहा बदन लै तासै उत्र दियाइ है ॥ इन बातन कौ तै त्रिय कहा बिचारई ॥ हो महा नरक के बीच न मो कौ डारई ॥१८॥ 
 सालग्राम परमेस्र इही गति ते भए ॥ दस रावन के सीस इही बातन गए ॥ सहस भगन बासव याही ते पाइयो ॥ हो इन बातन ते मदन अनंग कहाइयो ॥१९॥ 
 इन बातन ते चंद्र कलंकति तन भए ॥ सु्मभ असु्मभ असुरिंद्र सदन जम के गए ॥ इही काज क्रीचक क्रीचकन खपायो ॥ हो धरमराट दासी सुत बिदुर कहाइयो ॥२०॥ 
 सुनि सुंदरि तव संग भोग मो ते नहि होई ॥ सिव सनकादिक कोटि कहै मिलि कै सभ कोई ॥ यौ कहि कै भजि चल्यो बाल ठाढी लहियो ॥ हो गहि कै करि सो ऐच ताहि दामन गहियो ॥२१॥ 

 दोहरा ॥ 
 कर दामन पकरियो रहियो गयो सु यूसफ भाजि ॥  
 काम केल ता सौ न भयो रही चंचला लाजि ॥२२॥ 

 अड़िल ॥ 
 अवर कथा जो भई कहा लौ भाखियै ॥ बात बढन की करि चित ही मै राखियै ॥ तरुन भयो यूसफ अबला ब्रिधित भई ॥ हो ता को चित ते रीति प्रीति की नहि गई ॥२३॥ 
 मारि म्रिगन यूसफ तह इक दिन आइयो ॥ पूछन के मिसु ता को हाथ लगाइयो ॥ बाज ताज जुत बसत्र बिरह बाला जरियो ॥ हो सो अंतर बसि रहियो जु या ते उबरियो ॥२४॥ 
 हेरि बाल को रूप चक्रित यूसफ भयो ॥ जो तिह मनोरथ हुतो वहे ता को दयो ॥ बसत्र बाज को जारि जलीखा तिह छरियो ॥ हो मित्र पुत्र ज्यो पाइ तबै ता को बरियो ॥२५॥ 

 दोहरा ॥ 
 जिह पाछे बाला परै बचन न ता को कोइ ॥  
 सभ छल सो ता को छलै सिव सुरपति कोऊ होइ ॥२६॥ 

 इति स्री चरित्र पख्याने त्रिया चरित्रे मंत्री भूप स्मबादे दोइ सौ इक चरित्र समापतम सतु सुभम सतु ॥२०१॥३७८९॥अफजूं॥